REPUBLIKA SRBIJA

NARODNA SKUPŠTINA

Odbor za evropske integracije

20 Broj: 06-2/5-25

28. januar 2025. godine

B e o g r a d

ZAPISNIK

DVANAESTE SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

UTORAK, 21. JANUAR 2025. GODINE

Sednica je počela u 13.05 časova.

Sednicom je predsedavala Elvira Kovač, predsednik Odbora.

Pored predsednika, sednici su prisustvovali i članovi Odbora: Stanislava Janošević, Goran Milić, Dubravka Filipovski, Branislav Josifović, dr Aleksandra Tomić i Dunja Simonović Bratić.

Sednici su prisustvovali Ljubica Vraneš, Đorđe Stanković i dr Tijana Perić Diligenski, zamenici članova.

Sednici nisu prisustvovali članovi Odbora Milan Radin, Ana Miljanić, Života Starčević, Marinika Tepić, Robert Kozma, dr Ksenija Marković i Dragan Jonić, kao ni njihovi zamenici.

Sednici su prisustvovali ministarka za evropske integracije prof. dr Tanja Miščević i Miroslav Gačević, pomoćnik ministra.

Na predlog predsednika, Odbor je utvrdio sledeći

**Dnevni red:**

* Usvajanje zapisnika Osme i Devete sednice Odbora;

1. Informisanje članova Odbora o trenutnom stanju u procesu pregovora o članstvu Republike Srbije u EU;
2. Određivanje delegacije Odbora koja će učestvovati na 21. sastanku Konferencije parlamentarnih odbora za evropske integracije/poslove zemalja učesnica Procesa stabilizacije i pridruživanja u Jugoistočnoj Evropi (KOSAP), koji se održava 27. i 28. februara 2025. godine, u Tirani, Republika Albanija;
3. Razno.

Pre prelaska na rad po utvrđenom Dnevnom redu, Odbor je, većinom glasova, usvojio zapisnike sa Osme i Devete sednice Odbora.

**Prva tačka dnevnog reda -** Informisanje članova Odbora o trenutnom stanju u procesu pregovora o članstvu Republike Srbije u EU

Ministarka Tanja Miščević je predstavila sve što je urađeno poslednjih meseci kada je reč o procesu pregovora, Reformskoj agendi i Nacionalnom planu do kraja 2026. godine ili, po starim koordinatama, Novom nacionalnom programu za usvajanje pravnih tekovina Evropske unije. Ministarka se osvrnula na sastanak održan sa direktorom Generalnog direktorata za susedstvo i pregovore o proširenju, G. J. Kopmanom i ukazala da se govorilo o nastavku procesa pregovora u pravcu otvaranja Klastera 3. Kako je navela, u decembru 2024. godine su se sve države članice Evropske unije saglasile da Srbiji treba priznati ispunjenost svih uslova za otvaranje tog klastera. Objasnila je da su predate Pregovaračke pozicije za Poglavlja 16 (*Oporezivanje*) i 19 (*Socijalna politika i zapošljavanje*), kao i za Poglavlje 10 (*Informaciono društvo i mediji*), tako da su sada te pozicije predmet raspravljanja, kako bi, u najkraćem periodu, bio otvoren i Klaster 3. Dodala je da se radi i na otvaranju ostalih klastera, a između ostalih, i Klastera 2 (*Unutrašnje tržište*) koji je noseći klaster jedinstvenog tržišta. Ukazala je da je gospodin Kopman ispratio i ispunjenost obaveza iz Reformske agende s obzirom da izveštaj o tome predaje Savetu ministara Evropske unije. U skladu sa tim, istakla je da je Republika Srbija, u datom momentu, od ukupno 7 indikovanih elemenata ispunila nekoliko, kao što je Akcioni plan za borbu protiv korupcije koji je usvojen u decembru 2024. godine i koji je proveren od strane Evropske komisije, kao i da smo uskladili naš vizni režim za 4 države. Takođe je navela da su predlozi izmena Zakona o elektronskim medijima i Zakona o javnom informisanju i medijima, u cilju njihovog dodatnog usaglašavanja, već dati na mišljenje Evropskoj komisiji, kao i Zakon o javnim medijskim servisima koji je bio na javnoj raspravi. Kada je reč o Zakonu o jedinstvenom biračkom spisku, objasnila je da je isti, trenutno, pred nadležnim Odborom Narodne skupštine. U pogledu sprovođenja Trećeg energetskog paketa za gas, ministarka Miščević je rekla da je Interkonektor sa Bugarskom dobio konačnu upotrebnu dozvolu i da je operativan, tako da je Republika Srbija ispunila i tu obavezu. Dalje je navela da je, kada je reč o integrisanju elektronergetskog tržišta, preduzeto sve što je do nas i sada se čeka odgovarajuća odluka Energetske zajednice. Na kraju se osvrnula i na konačni popis – Shemu državne pomoći o kojoj se još uvek razgovara na sastancima sa Evropskom komisijom u cilju usklađivanja izgleda Sheme. Zaključila je sa tim da se, što se tiče Nacionalnog plana, preduzima sve kako bi do konačne realizacije došlo do kraja 2026. godine, do kada je planirano i da, u potpunosti, bude izvršeno usklađivanje sa Pravnim tekovinama Evropske unije, a potom da sve bude predstavljeno i javnosti, a najpre, ovom Odboru za evropske integracije.

Đ. Stanković je izneo svoj stav da je Vlada Republike Srbije samo deklarativno za članstvo Srbije u Evropskoj uniji, kao i da, osim Mađarske, ostale države članice Evropske unije, Srbiju ne smatraju državom koja se iskreno i realno zalaže za to članstvo. Objasnio je smatra da Crna Gora i Albanija brže napreduju na tom putu, te da ima puno faktora koji utiču na poziciju Republike Srbije u daljim pregovorima. Dodao je i da smatra da nije trebalo odlagati šesnaesti sastanak POSP-a (*Parlamentarnog odbora za stabilizaciju i pridruživanje*) koji je trebalo da bude održan u novembru 2024. godine. Osvrnuo se i na to što će se na građane Srbije uskoro primenjivati novi sistem ulaska u Evropsku uniju, što dodatno otežava kretanje građana Srbije u zemlje članice.

T. Perić Diligenski je istakla da obećanja vrha vlasti da će se Srbija uskladiti sa pravnim tekovinama Evropske unije do kraja 2026. godine predstavljaju obmanu javnosti budući da se pregovori vode od 2014. godine, a da još uvek ne postoje opipljivi rezultati. Navela je da su ključni problemi vladavina prava, sloboda izražavanja, vladavina zakona i da godinama unazad Srbija ostvaruje najlošije rezultate, te dodala da je Srbija treća u Evropi u organizovanom kriminalu, odmah posle Rusije i Ukrajine.

D. Filipovski je istakla da je, po izveštajima koje je predstavila ministarka Miščević, potpuno jasno da su evropske integracije jedan od glavnih spoljnopolitičkih prioriteta Srbije i da se intenzivno radi na otvaranju i Klastera 3 i Klastera 2 (*Unutrašnje tržište*) i 6 (*Spoljni odnosi*). Takođe se osvrnula na sastanak održan sa direktorom Generalnog direktorata za susedstvo i pregovore o proširenju, G. J. Kopmanom, i istakla da je uočljiva želja da se u što kraćem roku okonča izbor novog sastava REM-a (*Regulatornog tela za elektronske medije*). Objasnila je da je za funkcionisanje države i postizanje napretka izuzetno važno da institucije u Srbiji rade, da se ne urušavaju, ne napadaju, da svi poštuju zakonsku obavezu rada i da se deca ne zloupotrebljavaju u političke svrhe.

D. Simonović Bratić je, takođe, istakla da je prisustvovala sastanku sa gospodinom Kopmanom, ali da, na žalost, neki poslanici nisu prisustvovali uvodnom govoru koji je, kako ona smatra, možda i najvažniji, a na kom su poslate najvažnije poruke. Dodala je da je gospodin Kopman pohvalio to što je Republika Srbija dala Ukrajini više pomoći, u odnosu na mnoge države članice NATO-a, šte je, svakako, čin koji se u Evropi dosta ceni.

Dr A. Tomić je istakla da, što se tiče Ministarstva za evropske integracije, nikada nije bila sadržajnija i obuhvatnija saradnja sa Odborom za evropske integracije, kroz učestalo održavanje sednica na kojima su prisutni i predstavnici tog ministarstva. Potom se osvrnula na ključna politička pitanja koja usporavaju proces integracija Srbije u Evropsku uniju, a to su nepriznavanje tzv. Kosova i neuvođenje sankcija Rusiji.

Ministarka Tanja Miščević je, u odgovoru na postavljena pitanja i iznete komentare, istakla da su, za proces evrointegracija, od najveće važnosti stabilne institucije i dijalog, a što je bila poruka i G. J. Kopmana, na sastancima održanim i sa izvršnom vlasti i sa parlamentom. Podvukla je razliku između projekcija i fakata, osvrnuvši se na navod da je napredak Srbije u ovom procesu u poslednjem izveštaju ocenjen sa 0,06%, a imajući u vidu da, kako je objasnila, da ništa nije urađeno u tom pogledu, izveštaj bi bio jednostavan, a što nikada nije bio slučaj. Istakla je i mnogostruku reformu Ustava Republike Srbije koja je, čak, bila predmet ocene od strane Venecijanske komisije. Ukazala je i na značaj razlikovanja procesa evropskih integracija i procesa pregovora koji je politički proces i predstavlja instrument za potvrđivanje spremnosti za napredovanje u najrazličitijim oblastima. Međutim, u pogledu spornog pitanja kako se taj napredak meri istakla je da je to, upravo, u domenu dijaloga. Osvrnula se na nužnost postojanja temelja, osnova, a to su upravo poglavlja 23 (*Pravosuđe i osnovna prava*) i 24 (*Pravda, sloboda i bezbednost*), gde su, takođe, važne i stabilne institucije. Nadovezala se i navodom da je kultura nezavisnog pravosuđa zadatak za sve, a koji će se graditi u institucijama i kroz dijalog. Osvrnula se i na nespornu činjenicu da građani, svakako, ne mogu osetiti veliku korist u toku samog procesa evropskih integracija, sve do momenta ulaska u Evropsku uniju. Jedan od retkih primera te koristi, kako je rekla, jeste vizna liberalizacija. U skladu sa iznetim, objasnila je i sistem ETIAS-a i kako će funkcionisati budući ulazak u zemlje članice Evropske unije. Zaključila je sa tim da Nacionalni plan za 2026. godinu vidi kao veliku mogućnost za dijalog koji stvara i jača institucije i da nema potrebe niko da nam pravi ni planove, ni metodologije kako ubrzati proces, jer to možemo i mi sami.

**Druga tačka dnevnog reda -** Određivanje delegacije Odbora koja će učestvovati na 21. sastanku Konferencije parlamentarnih odbora za evropske integracije/poslove zemalja učesnica Procesa stabilizacije i pridruživanjau Jugoistočnoj Evropi (KOSAP), koji se održava 27. i 28. februara 2025. godine, u Tirani, Republika Albanija

Predsednica Odbora je iznela predlog da u sastavu delegacije Odbora za 21. sastanak KOSAP, budu Stanislava Janošević i dr Ana Jakovljević.

Odbor je jednoglasno usvojio predlog.

**Tačka razno** - Povodom tačke razno se niko nije javio za reč.

Sednica je završena u 14.47 časova.

SEKRETAR ODBORA PREDSEDNIK ODBORA

Aleksandar Đorđević Kovács Elvira

(Elvira Kovač)